**1. ΤΙ ΕΙΝΑΙ ΧΡΗΜΑ**

Από τα πολύ παλιά χρόνια οι άνθρωποι προσπαθούσαν να καλύψουν τις ανάγκες τους με αγαθά που δεν μπορούσαν να παράγουν οι ίδιοι.

Για το λόγο αυτό αντάλλασσαν τα δικά τους προϊόντα με προϊόντα άλλων παραγωγών.

Αυτή **η ανταλλαγή** των προϊόντων ονομάζεται **αντιπραγματισμός.**

Δηλ. **πράγμα αντί πράγματος.**

**Προβλήματα αντιπραγματισμού**

Τα δύο άτομα:

α) έπρεπε να συμφωνούν **ως προς τα αγαθά** που θα αντάλλασσαν

(να προσφέρει ο ένας ότι χρειάζεται ο άλλος)

β) έπρεπε να συμφωνούν **ως προς τις ποσότητες** που θα αντάλλασσαν

(να προσφέρει ο ένας τις αντίστοιχες ποσότητες που επιθυμεί ο άλλος)

Γι’ αυτό το λόγο **επινοήθηκε το χρήμα.**

**Διέσπασε την μία ανταλλαγή σε δύο συναλλαγές,**

σε **μία πώληση** και σε **μία αγορά.**

Δηλαδή μετέτρεψε τις **ανταλλαγές** σε **συναλλαγές**.

**ΟΡΙΣΜΟΣ ΧΡΗΜΑΤΟΣ:  
  
Χρήμα**  είναι οτιδήποτε γίνεται **γενικά αποδεκτό** ως **μέσο ανταλλαγής** από τα άτομα μιας κοινωνίας.  
  
**Αντικείμενα** που χρησιμοποιήθηκαν ανάλογα με την εποχή και τις συνθήκες:  
  
διάφορα πράγματα ή ζώα π.χ. βόδια, πρόβατα, δέρματα, κοχύλια, φτερά, αλάτι, διάφορα μέταλλα κ.α.

**Μειονεκτήματα στις συναλλαγές:**  
  
**1) Αδιαιρετότητα** : Δεν μπορούσαν να χρησιμοποιηθούν για συναλλαγές μικρής αξίας, επειδή δεν μπορούσαν να διαιρεθούν π.χ. ζώα  
  
**2) Μεταβολή της αξίας**: Άλλαζε η αξία τους, με αποτέλεσμα να μειώνεται η εμπιστοσύνη των ανθρώπων, δυσκολεύοντας τις συναλλαγές π.χ. τα ζώα που πέθαιναν ή γεννούσαν, τα μέταλλα που σκούριαζαν.  
 **3) Δυσκολία στη χρήση:** Το βάρος ή ο όγκος δυσκόλευε τη μεταφορά τους και τις συναλλαγές.

**Συνέπειες των μειονεκτημάτων:**

* Εμπόδιο στην ανάπτυξη των συναλλαγών
* Εμπόδιο στην ανάπτυξη του εμπορίου

**Αντιμετώπιση μειονεκτημάτων:**

Οι οικονομίες προσπάθησαν να βρουν προϊόντα που δεν θα έχουν τα παραπάνω μειονεκτήματα.

Έτσι σιγά σιγά χρησιμοποίησαν προϊόντα με τις εξής **ιδιότητες**:

1. **Διαιρετότητα**
2. **Σταθερότητα στην αξία**
3. **Ευκολία στη χρήση**

Τέτοια προϊόντα ήταν τα **πολύτιμα μέταλλα**, όπως ο χρυσός και το ασήμι που χρησιμοποιήθηκαν ως χρήμα για αιώνες.

Το ίδιο το κράτος, στις αναπτυγμένες οικονομίες (αρχαία Αθήνα), ανέλαβε την κοπή των νομισμάτων για να υπάρχει σταθερή ποσότητα χρυσού ή αργύρου σε κάθε νόμισμα και να υπάρχει εμπιστοσύνη στην αξία του.

**2. ΛΕΙΤΟΥΡΓΙΕΣ ΤΟΥ ΧΡΗΜΑΤΟΣ**

Βασικές λειτουργίες που είναι απαραίτητο το χρήμα στη ζωή μας και στην κοινωνία:

**1. Μέσο συναλλαγής**

**Κύρια λειτουργία**, η χρησιμοποίηση του ως μέσο συναλλαγής.

Χρησιμοποιείται για τις καθημερινές συναλλαγές με αποτέλεσμα να αυξηθούν, ο καταμερισμός της εργασίας (σελ. 22) και το εμπόριο.

**2. Μονάδα μέτρησης αξίας**

Η προσφορά και η ζήτηση καθορίζουν την **απόλυτη αξία** του αγαθού

**(τιμή)** και εκφράζεται σε χρηματικές μονάδες στο νόμισμα της χώρας.

Π.χ. η αξία ενός μολυβιού είναι 0,50€, ενός τετραδίου 2€

δηλ. **το ευρώ γίνεται το μέτρο της απόλυτης αξίας των αγαθών**

Επίσης με το χρήμα μπορούμε να βρούμε και τη **σχετική αξία** των αγαθών (αξία ενός αγαθού σε σχέση με την αξία ενός άλλου).

Π.χ. εάν ένα μολύβι κοστίζει 0,50€ και ένα τετράδιο 2€ τότε η σχετική αξία του τετραδίου είναι 2/0,50 = 4 μολύβια.

**3. Μέσο διατήρησης αξιών**

Ο καθένας μπορεί να διατηρεί τα χρήματα που εισπράττει από την πώληση του δικού του αγαθού και να τα δαπανά τμηματικά για την αγορά άλλων αγαθών σε διαφορετικές χρονικές στιγμές.

Πχ. **στη χρήση του χρήματος** ένας παραγωγός μπορεί να πουλήσει ολόκληρη τη σοδιά του και να εισπράξει την αξία της σε χρήμα, το οποίο θα διαθέτει τμηματικά για να ικανοποιήσει τις ανάγκες του, σε διαφορετικές χρονικές στιγμές.

Όταν ο παραγωγός π.χ. σιταριού, δεν χρησιμοποιούσε το χρήμα ήταν υποχρεωμένος να διατηρεί στις αποθήκες του την ετήσια παραγωγή και να τη διαθέτει τμηματικά, ανταλλάσσοντάς την με άλλα αγαθά που είχε ανάγκη.